PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/056	Bratislava: 10. 7. 2008 

	Protimonopolný úrad Slovenskej republiky, odbor koncentrácií v správnom konaní číslo 0039/OK/2008 začatom dňa 9. 5. 2008 na základe oznámenia koncentrácie podnikateľom Dalkia a. s. so sídlom Kutlíkova 17, 851 02 Bratislava, IČO: 35 702 257, zastúpeným JUDr. Milanom Banasom, advokátom so sídlom Mostová 2, 811 02 Bratislava vo veci koncentrácie podnikateľov Dalkia a. s. so sídlom Kutlíkova 17, 851 02 Bratislava, IČO: 35 702 257, ENEVIA, a. s. so sídlom Priemyselná 12, 965 63 Žiar nad Hronom, IČO: 44 069 472 a TEPLO, s.r.o. A. Dubčeka, 965 01 Žiar nad Hronom, IČO: 36 042 544 
	
	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b)  zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v nadobudnutí priamej kontroly podnikateľa Dalkia a. s. so sídlom Kutlíkova 17, 851 02 Bratislava, IČO: 35 702 257 nad podnikom podnikateľa ENEVIA, a. s. so sídlom Priemyselná 12, 965 63 Žiar nad Hronom, IČO: 44 069 472 a nad podnikom podnikateľa TEPLO, s.r.o. A. Dubčeka, 965 01 Žiar nad Hronom, IČO: 36 042 544, ktorá vznikla na základe Rámcovej zmluvy o prevode akcií v ENEVIA, a. s., uzatvorenej medzi ZSNP, a. s., ENEVIA, a. s. a Dalkia a. s. dňa 30. 5. 2008 a Zmluvy o prevode obchodného podielu v TEPLO, s.r.o., uzatvorenej medzi ZSNP, a. s. a Dalkia a. s. dňa 30. 5. 2008  z a s t a v u j e, pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 9. 6. 2008 doručené listom zaevidovaným pod číslom 2251/2008 oznámenie koncentrácie, v ktorom podnikateľ Dalkia a. s. so sídlom Kutlíkova 17, 851 02 Bratislava, IČO: 35 702 257 (ďalej len „Dalkia a. s.“), zastúpený JUDr. Milanom Banasom, advokátom so sídlom Mostová 2, 811 02 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla  na základe Rámcovej zmluvy o prevode akcií v ENEVIA, a. s., uzatvorenej medzi ZSNP, a. s. (ako predávajúcim), ENEVIA, a. s. (ako spoločnosťou) a Dalkia a. s. dňa 30. 5. 2008 (ďalej len „Zmluva č. 1“) a Zmluvy o prevode obchodného podielu v TEPLO, s.r.o., uzatvorenej medzi ZSNP, a. s. (ako predávajúcim) a Dalkia a. s. (ako kupujúcim) dňa 30. 5. 2008 (ďalej len „Zmluva č. 2“). 

	Na základe predmetného oznámenia začalo dňa 9. 6. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Dalkia a. s., ENEVIA, a. s. a TEPLO, s.r.o., o čom úrad listom č. 2378/PMÚ SR/2008 zo dňa 19. 6.  2008 prostredníctvom právneho zástupcu informoval jej oznamovateľa. 

Nadväzne po preštudovaní priložených podkladov a informácií úrad zistil, že oznámenie koncentrácie obsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a preto listom č. 2520/PMÚ SR/2008 zo dňa 30. 6. 2008 právnemu zástupcovi Dalkia a. s. oznámil, že dňa 10. 6. 2008  začala podľa § 11 zákona plynúť lehota 60 pracovných dní na vydanie rozhodnutia o koncentrácii.   

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z predložených podkladov a informácií úrad zistil nasledujúce skutočnosti.

■ Spoločnosť Dalkia a. s. bola založená zakladateľskou listinou zo dňa 30. 10. 1996 v súlade s ust. Obchodného zákonníka. Spoločnosť vznikla premenou z obchodnej spoločnosti CGC TERMOTECH s.r.o. v zmysle ust. § 69 ods. 2 Zákona č. 513/1991 Zb. Obchodného zákonníka a prebrala všetky práva, povinnosti a záväzky zrušenej obchodnej spoločnosti.  Následne dňa 6. 11. 1996 bola zapísaná do Obchodného registra Okresného súdu Bratislava I, Oddiel: Sa, Vložka číslo: 1188/B. 
	Spoločnosť Dalkia a. s. patrí do skupiny Dalkia, ktorej najvyšším akcionárom je spoločnosť Veolia Environnement. Z rozsiahleho predmetu činnosti spoločnosti Dalkia a. s., uvedenom vo výpise z obchodného registra, rozhodujúcim predmetom jej činnosti je výroba a rozvod tepla, resp. pary a teplej úžitkovej vody, ktorú vykonáva v mestách prostredníctvom ňou kontrolovaných spoločností: 
	▫ Dalkia Kráľovský Chlmec, spol. s r.o.,
	▫ Dalkia Poprad a. s.,
	▫ Dalkia Senec a. s.,
	▫ Dalkia Vráble a. s.,
	▫ Dalkia Brezno, a. s.,
	▫ Dalkia Podunajské Biskupice s.r.o. a 
	▫ Dalkia Lučenec a. s.

	Okrem už uvedených spoločností spoločnosť Dalkia a. s. kontroluje aj ďalšie spoločnosti:
	▫ C – Shop, spol. s r.o.,
	▫ SLOVEO a. s.,
	▫ C – bau, spol. s r.o. a
	▫ C – realitná agentúra, spol. s r.o. v likvidácii.
	 
Na základe uvedených skutočností úrad dospel k záveru, že spoločnosť Dalkia a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť ENEVIA, a. s. bola zapísaná do Obchodného registra Okresného súdu Banská Bystrica, Oddiel: Sa, Vložka číslo: 931/S dňa 8. 4. 2008, s nasledujúcim predmetom činnosti:
	- kúpa tovaru na účely jeho predaja konečnému spotrebiteľovi (maloobchod) alebo	iným prevádzkovateľom živností (veľkoobchod),
	- sprostredkovateľská činnosť v oblasti obchodu,
	- činnosť podnikateľských, organizačných a ekonomických poradcov,
	- reklamné a marketingové služby a 
	- prenájom hnuteľných vecí.

	Spoločnosť ENEVIA, a. s. je 100 % dcérskou spoločnosťou spoločnosti ZSNP, a. s., Žiar nad Hronom, pričom sama nekontroluje žiadny podnikateľský subjekt.

   Vychádzajúc z uvedených skutočností úrad dospel k záveru, že spoločnosť ENEVIA a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť  TEPLO, s.r.o. bola založená spoločenskou zmluvou zo dňa 9. 6. 2000 podľa § 28, 105 a nasl. zákona č. 513/91 Zb. Obchodný zákonník a do obchodného registra Okresného súdu Banská Bystrica, Oddiel: Sro, Vložka číslo: 6531/S bola zapísaná dňa 6. 7. 2000.
	Predmetom činnosti spoločnosti TEPLO, s.r.o. podľa výpisu z obchodného registra je obstarávanie služieb spojených s prevádzkovaním a správou tepelných zariadení a rozvod tepla.
	Obdobne ako spoločnosť ENEVIA, a. s., aj spoločnosť TEPLO, s.r.o. je 100 % dcérskou spoločnosťou spoločnosti ZSNP, a. s., Žiar nad Hronom, pričom sama nekontroluje žiadny podnikateľský subjekt.

Vychádzajúc z uvedeného, úrad dospel k záveru, že spoločnosť TEPLO, s.r.o. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

	Koncentrácia podľa § 9 ods. 1 zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov alebo 
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom 
a) vlastníckych práv alebo iných práv k podniku alebo k jeho časti,
b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
 
	Ako už bolo uvedené vyššie, dňa 30. 5. 2008 bola uzatvorená Zmluva č. 1 a Zmluva č. 2. 

Na základe Zmluvy č. 1 podnikateľ Dalkia a. s., ako kupujúci, nadobudne 100 % kmeňových akcií spoločnosti ENEVIA, a. s., ktoré predstavujú 100 % základného imania tejto spoločnosti. Zmluvou č. 1 bolo zmluvnými stranami súčasne dohodnuté, že ZSNP, a. s., ako predávajúci, okrem uvedených kmeňových akcií spoločnosti ENEVIA, a. s. prevedie na spoločnosť ENEVIA, a. s. aj aktíva divízie ZSNP, a. s. Enevia, pričom k prevodu týchto aktív dôjde pred prevodom akcií na kupujúceho. Predmetom jedného z ustanovení Zmluvy č. 1 je aj dohoda zmluvných strán, že zánik Zmluvy č. 1 iným spôsobom než splnením alebo spôsobom nahrádzajúcim splnenie, spôsobuje aj zánik Zmluvy č. 2.
	Na základe Zmluvy č. 2 podnikateľ Dalkia a. s. nadobudne 100 % obchodného podielu v spoločnosti TEPLO, s.r.o., pričom obdobne ako v prípade Zmluvy č. 1, sa zmluvné strany súčasne dohodli, že zánik Zmluvy č. 2 iným spôsobom než splnením alebo spôsobom nahrádzajúcim splnenie spôsobuje aj zánik Zmluvy č. 1.

	Na základe skutočnosti, že Zmluva č. 1 a Zmluva č. 2 boli uzavreté v ten istý deň (30. 5. 2008) ako aj skutočnosti, že obidve zmluvy sú vzájomne podmienené, úrad dospel k záveru, že v danom prípade sa jedná o jednu transakciu, predstavujúcu koncentráciu podnikateľov Dalkia a. s., ENEVIA, a. s. a TEPLO, s.r.o., ktorou podnikateľ Dalkia a. s. získa výlučnú kontrolu nad podnikom podnikateľa ENEVIA, a. s. a výlučnú kontrolu nad podnikom podnikateľa TEPLO, s.r.o.
	Uzatvorením Zmluvy č. 1 a Zmluvy č. 2 teda došlo k naplneniu skutkovej podstaty koncentrácie podľa § 9 ods. 1 písm. b) zákona.  

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Dalkia a. s.
Účastníkmi posudzovanej koncentrácie je podnikateľ Dalkia a. s., ako podnikateľ, ktorý získava kontrolu nad podnikom podnikateľa ENEVIA, a. s. a nad podnikom podnikateľa TEPLO, s.r.o., ako aj podnikatelia ENEVIA, a. s. a TEPLO, s.r.o., nad ktorými je kontrola získavaná.  

Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
	Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi. 

	Z podkladov priložených účastníkom konania k oznámeniu koncentrácie, vrátane ich spresnenia doručeného listom zaevidovaným pod číslom 2688/2008 dňa 8. 7. 2008,  úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce jej vzniku (t. j. rok 2007) mnohonásobne prevyšuje zákonom stanovenú hranicu 1 200 000 000 Sk, avšak iba jeden z účastníkov koncentrácie (Dalkia a. s.) dosiahol v tomto období v Slovenskej republike obrat vyšší ako zákonom stanovených 360 000 000 Sk, a teda posudzovaná koncentrácia nepodlieha kontrole úradu podľa § 10 ods. 1 písm. a) zákona.

	Z predložených podkladov úrad ďalej zistil, že celosvetový celkový obrat účastníka koncentrácie Dalkia a. s. v sledovanom období bol značne vyšší ako 1 200 000 000 Sk, avšak obrat obidvoch ďalších účastníkov koncentrácie (ENEVIA, a. s. a TEPLO, s.r.o.) dosiahnutý v Slovenskej republike bol nižší ako zákonom stanovených 500 000 000 Sk.
	Z uvedeného vyplýva, že predmetná koncentrácia nepodlieha kontrole úradu ani podľa § 10 ods. 1 písm. b) zákona.

	Konkrétne údaje o obratoch účastníkov koncentrácie sú súčasťou spisového materiálu.

	Na základe uvedených zistení úrad dospel k záveru, že oznámená koncentrácia podnikateľov Dalkia a. s., ENEVIA, a. s. a TEPLO, s.r.o. nepodlieha kontrole úradu podľa § 10 ods. 1 zákona.

Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Milan Banas 
advokát
Mostová 2
811 02 Bratislava